ปัจจัยความเสี่ยง

1.  ความเสี่ยงจากการประกอบธุรกิจ

1.1 ความเสี่ยงจากการแข่งขันของผู้ประกอบธุรกิจนิคมอุตสาหกรรมและผู้ประกอบการอื่น

  ในปัจจุบันผู้ประกอบธุรกิจนิคมอุตสาหกรรมและผู้ประกอบการอื่นได้มีการสร้างโรงงานและคลังสินค้าให้เช่าเช่นเดียวกับกลุ่มบริษัทฯ
  อย่างไรก็ตาม
  ผู้ประกอบการกลุ่มดังกล่าวส่วนใหญ่จะจำหน่ายและให้เช่าโรงงานและคลังสินค้าสร้างแบบสำเร็จรูป
  (General Warehouse)
  และผู้ประกอบการที่อยู่ในธุรกิจนิคมอุตสาหกรรมโดยส่วนใหญ่จะจำกัดการให้บริการอยู่ในเขตนิคมอุตสาหกรรมของผู้พัฒนาเอง
  ในขณะที่กลุ่มบริษัทฯ มุ่งเน้นพัฒนาโครงการฯ
  ที่มีคุณภาพสูงที่ออกแบบมาเพื่อตอบสนองความต้องการของลูกค้าแต่ละราย (Built-to-Suit)
  และสร้างขึ้นตามความต้องการของลูกค้า นอกจากนี้
  กลุ่มบริษัทฯยังมีการใช้ประโยชน์จากความชำนาญในการออกแบบโครงการฯ แบบ
  Built-to-Suit ที่ต้องอาศัยความชำนาญระดับสูง มาใช้ในการพัฒนาโครงการฯ
  ในรูปแบบที่เรียกว่า Warehouse Farm เพื่อให้บริการทั้งในรูปแบบ Built-to-Suit
  เพื่อรองรับความต้องการของลูกค้าหลักบางกลุ่ม ที่มีลักษณะเฉพาะเช่น
  การสำรองพื้นที่ต่อขยายเพื่อใช้งานในอนาคต และ แบบ General Warehouse
  เพื่อรองรับฐานลูกค้ากลุ่มใหม่และเพื่อการดำเนินธุรกิจที่ตอบสนองความต้องการของตลาดได้ทันท่วงที
  โดยยังคงนโยบายการจัดหาทำเลที่ตั้งที่เป็นจุดยุทธศาสตร์การขนส่งและกระจายสินค้าที่สำคัญและสอดคล้องกับความต้องการของลูกค้า
  จึงเห็นได้ว่ากลุ่มบริษัทฯ
  มีการตอบสนองความต้องการของกลุ่มลูกค้าที่ค่อนข้างแตกต่างไปจากคู่แข่งในตลาด

  ในปัจจุบันผู้ประกอบการให้เช่าโครงการฯ ประเภท Built-to-Suit คุณภาพสูงยังมีน้อยมาก
  เนื่องจากมีอุปสรรคในการเข้าสู่ตลาดประเภทนี้สูงและจะประสบความสำเร็จได้ยาก โครงการฯ
  ประเภทนี้ต้องอาศัยความเชี่ยวชาญและความละเอียดอ่อนในการทำความเข้าใจความต้องการซึ่งซับซ้อนของลูกค้า
  ใช้เงินลงทุนสูง
  ต้องมีความรู้ความเข้าใจในเรื่องทำเลที่ตั้งและความสามารถในการจัดหาและลงทุนในที่ดิน
  ที่ตอบโจทย์ความต้องการของลูกค้าร่วมกับความต้องการของกลุ่มบริษัทฯ รวมถึงต้องมีความชำนาญ
  ความยืดหยุ่น
  และความอดทนในการร่วมออกแบบพัฒนาผลิตภัณฑ์โดยคำนึงถึงผลประโยชน์สูงสุดของลูกค้า
  รวมถึงความสำเร็จในอดีตสามารถช่วยสร้างความเชื่อมั่นให้แก่ผู้เช่าซึ่งส่วนใหญ่เป็นบริษัทข้ามชาติที่มีมาตรฐานการคัดเลือกที่สูง
  นอกจากนี้กลุ่มบริษัทฯ
  ยังมีนโยบายในการพัฒนาการเรียนรู้และพยายามพัฒนาคุณภาพของสินค้าและบริการของกลุ่มบริษัทฯ
  ให้ดียิ่งขึ้นตลอดเวลา

1.2 ความเสี่ยงจากการไม่มีผู้เช่าโครงการฯ ที่อยู่ในแผนการก่อสร้าง
และการที่ผู้เช่าหลักตัดสินใจไม่ต่ออายุสัญญาเช่า

  การให้เช่าพื้นที่ของกลุ่มบริษัทฯ ส่วนใหญ่จะเป็นการให้เช่าทั้งแบบ Built to Suit
  ที่ได้มีการตกลงทำสัญญากันก่อนการก่อสร้าง และ แบบโครงการสร้างแบบสำเร็จรูป (General
  Warehouse)

  กรณีการให้เช่าพื้นที่ แบบ Built-to-Suit เป็นกรณีที่มีการตกลงทำสัญญาก่อนการก่อสร้าง
  ความเสี่ยงของกลุ่มบริษัทฯ จากการที่ไม่มีผู้เช่าจึงอยู่ในระดับต่ำ และโครงการฯในลักษณะนี้
  ผู้เช่าส่วนใหญ่มีแนวโน้มที่จะต่อสัญญาเช่าเนื่องด้วยโครงการดังกล่าวมีจุดเริ่มต้นจากการจัดหาทำเลที่ตั้งร่วมกันระหว่างกลุ่มบริษัทฯ
  และผู้เช่า รวมถึง กลุ่มบริษัทฯ ได้ให้ความสำคัญในการออกแบบ การก่อสร้างและการให้บริการ
  เพื่อยังประโยชน์สูงสุดให้กับลูกค้าและสร้างความพึงพอใจและความเชื่อมั่นในกลุ่มบริษัทฯ
  ประกอบกับค่าใช้จ่ายในการย้ายสถานที่เพื่อประกอบการใหม่ค่อนข้างสูง
  ความเสี่ยงของกลุ่มบริษัทฯ จากการที่ผู้เช่าหลักตัดสินใจไม่ต่ออายุสัญญาจึงอยู่ในระดับต่ำ
  โดยในช่วงระยะเวลาช่วงปี 2552 - ปี 2555 ผู้เช่าส่วนใหญ่ของกลุ่มบริษัทฯ (อาทิเช่น บริษัท
  ดีเคเอสเอช (ประเทศไทย) จำกัด บริษัท เม็นโล เวิลด์ไวด์ (ประเทศไทย) จำกัด บริษัท
  คาโอ คอมเมอร์เชียล (ประเทศไทย) จำกัด)
  ไม่เพียงแต่เช่าพื้นที่ตามสัญญาเดิมแต่ยังมีการขยายพื้นที่เช่ากับกลุ่มบริษัทฯอย่างต่อเนื่อง
  และหากผู้เช่าตัดสินใจไม่ต่อสัญญา กลุ่มบริษัทฯ ก็สามารถนำโครงการฯ ที่ถึงแม้จะเป็นแบบ
  Built-to-Suit มาปรับรายละเอียดเพื่อให้ตรงกับความต้องการของผู้เช่ารายใหม่ได้
  โดยความได้เปรียบในเรื่องทำเลที่ตั้ง คุณภาพงานก่อสร้างและงานระบบ
  รวมถึงความเข้าใจและรู้จริงของกลุ่มบริษัทฯ
  ในการออกแบบและควบคุมงานก่อสร้างทำให้กลุ่มบริษัทฯเชื่อมั่นว่าการหาผู้เช่ารายใหม่จะสามารถดำเนินการได้ในระยะเวลาที่เหมาะสม
  นอกจากนี้กลุ่มบริษัทฯ ยังมีระยะเวลาในการวางแผนหาผู้เช่ารายใหม่พอสมควร
  ทั้งนี้เป็นไปตามเงื่อนไขในสัญญาเช่าที่ระบุให้ผู้เช่าต้องแจ้งล่วงหน้าอย่างน้อย 3 – 12 เดือน

  ในส่วนของการให้เช่าพื้นที่ในโครงการสร้างแบบสำเร็จรูป (General Warehouse)
  อาจมีความเสี่ยงจากการไม่มีผู้เช่า
  เนื่องจากเป็นโครงการประเภทที่พัฒนาขึ้นก่อนจะมีสัญญาเช่าเพื่อให้ผู้เช่าเช่า อย่างไรก็ตาม
  กลุ่มบริษัทฯ ได้มุ่งเน้นพัฒนาโดยให้ความสำคัญในด้านทำเลที่ตั้ง การออกแบบ
  และคุณภาพในด้านโครงสร้างของโครงการฯ
  และยังคงรักษาความเป็นมาตรฐานระดับสูงของโครงการฯ
  ซึ่งได้รับผลตอบรับจากผู้ที่สนใจเช่าเป็นอย่างดี ในปี 2555 กลุ่มบริษัทฯ
  ได้มีการพัฒนาโครงการสร้างแบบสำเร็จรูป (General Warehouse) ประมาณ 81,906
  ตารางเมตร ซึ่งโครงการสร้างแบบสำเร็จรูปดังกล่าวโดยส่วนใหญ่
  มีผู้สนใจเช่าหรือทำหนังสือแสดงเจตจำนงการเช่าก่อนการก่อสร้างจะแล้วเสร็จในส่วนของความเสี่ยงในด้านผู้เช่าไม่ต่อสัญญาเช่าสำหรับโครงการสร้างแบบสำเร็จรูป
  (General Warehouse) มีค่อนข้างต่ำ เนื่องจาก คุณภาพของโครงการฯของกลุ่มบริษัทฯ
  ที่ตอบสนองความต้องการและเป็นที่ยอมรับจากกลุ่มลูกค้า
  ประกอบกับค่าใช้จ่ายในการย้ายสถานที่ที่ค่อนข้างสูง นอกจากนั้น
  ในกรณีหากมีพื้นที่ว่างจากการไม่ต่อสัญญาเช่า กลุ่มบริษัทฯ จะสามารถนำโครงการฯ
  ออกให้ผู้เช่ารายอื่นเช่าต่อไปได้อย่างคล่องตัว

1.3 ความเสี่ยงจากการที่เรียกเก็บเงินตามสัญญาเช่าไม่ได้

  ความเสี่ยงจากการที่กลุ่มบริษัทฯ ไม่สามารถเรียกเก็บเงินตามสัญญาเช่า
  อาจเกิดขึ้นในกรณีที่ลูกค้าได้รับผลกระทบในเชิงลบจากสภาวะเศรษฐกิจและภาคอุตสาหกรรมหรือจากการดำเนินธุรกิจซึ่งส่งผลกระทบต่อสถานะทางการเงินของกลุ่มลูกค้าจนอาจส่งผลต่อความสามารถในการจ่ายค่าเช่าตามสัญญา
  กลุ่มบริษัทฯ อาจได้รับผลกระทบจากรายได้ค่าเช่าที่ลดลง
  หรือมีสภาพคล่องทางการเงินที่ลดลงอย่างมีนัยสำคัญ

  อย่างไรก็ตาม กลุ่มบริษัทฯ คาดว่าผลกระทบดังกล่าวจะมีไม่มากนัก
  เนื่องจากกลุ่มลูกค้าหลักของกลุ่มบริษัทฯ เป็นบริษัทชั้นนำ มีความน่าเชื่อถือ
  และมีความมั่นคงทางการเงินในระดับสูง รวมถึงกลุ่มบริษัทฯ
  ได้กำหนดให้ผู้เช่าต้องวางเงินประกันค่าเช่าและบริการเป็นเงินสด
  และ/หรือหนังสือค้ำประกันจากธนาคาร ซึ่งเงื่อนไขของสัญญาเช่าโครงการ Built-to-Suit
  ส่วนใหญ่ยังได้กำหนดไว้ว่า หากผู้เช่ายกเลิกสัญญาเช่าก่อนสิ้นสุดระยะเวลาการเช่าที่กำหนดไว้
  ผู้เช่าจะต้องชำระค่าทดแทนเท่ากับค่าเช่าสำหรับระยะเวลาการเช่าที่เหลืออยู่ทั้งหมดให้แก่กลุ่มบริษัทฯ

1.4 ความเสี่ยงจากการพึ่งพิงลูกค้ารายใหญ่

  ในอดีตกลุ่มบริษัทฯ ได้ให้เช่าโครงการคลังสินค้าและศูนย์กระจายสินค้าให้แก่บริษัท ดีเคเอสเอช
  (ประเทศไทย) จำกัด ในสัดส่วนที่สูงเมื่อเทียบกับรายได้รวมของกลุ่มบริษัทฯ โดยปี 2555
  กลุ่มบริษัทฯ มีรายได้ค่าเช่าและบริการจากบริษัท ดีเคเอสเอช (ประเทศไทย) จำกัด จำนวน
  169.0 ล้านบาท ซึ่งคิดเป็นสัดส่วนร้อยละ 76.5 ของรายได้ค่าเช่าและบริการรวมทั้งหมดจำนวน
  220.9 ล้านบาท และปี 2555 กลุ่มบริษัทฯ มีรายได้ค่าเช่าและบริการจากบริษัท ดีเคเอสเอช
  (ประเทศไทย) จำกัด จำนวน 170.0 ล้านบาทซึ่งคิดเป็นสัดส่วนร้อยละ 47.24
  ของรายได้ค่าเช่าและบริการรวมทั้งหมดจำนวน 359.9 ล้านบาท
  ดังนั้นจึงอาจมีความเสี่ยงจากการที่บริษัท ดีเคเอสเอช (ประเทศไทย) จำกัด
  ยกเลิกสัญญาเช่าซึ่งอาจส่งผลกระทบต่อรายได้ค่าเช่าและบริการของกลุ่มบริษัทฯ อย่างมีนัยสำคัญ

  อย่างไรก็ตาม สัญญาเช่ากับทางบริษัท ดีเคเอสเอช (ประเทศไทย) จำกัด
  เป็นสัญญาเช่าระยะยาวมากกว่า 10 ปี รวมทั้งยังได้มีการระบุว่า
  หากผู้เช่าบอกเลิกสัญญาก่อนกำหนด
  ผู้เช่าจะต้องจ่ายชำระค่าเช่าและบริการในระยะเวลาที่เหลืออยู่ทั้งหมด
  ตลอดจนทำเลที่ตั้งของโครงการคลังสินค้าและศูนย์กระจายสินค้าของบริษัท ดีเคเอสเอช
  (ประเทศไทย) จำกัด นั้น อยู่ในจุดยุทธศาสตร์ที่สำคัญทางโลจิสติกส์จึงทำให้กลุ่มบริษัทฯ
  เชื่อว่าความเสี่ยงที่บริษัท ดีเคเอสเอช (ประเทศไทย) จำกัด จะยกเลิกสัญญานั้นมีค่อนข้างต่ำ
  รวมทั้งหากบริษัท ดีเคเอสเอช (ประเทศไทย) จำกัด
  ตัดสินใจไม่ต่ออายุสัญญาเช่าภายหลังจากสัญญาสิ้นสุด ด้วยทำเลที่ตั้งที่เป็นจุดยุทธศาสตร์ที่สำคัญ
  กลุ่มบริษัทฯ เชื่อมั่นว่าจะสามารถหาผู้เช่าอื่นมาทดแทนได้ในระยะเวลาอันสั้น
  นอกจากนี้สัดส่วนรายได้ค่าเช่าจากบริษัท ดีเคเอสเอช (ประเทศไทย) จำกัด
  ต่อรายได้ค่าเช่าทั้งหมดของกลุ่มบริษัทฯ ในปัจจุบันได้ลดลง เนื่องจากกลุ่มบริษัทฯ
  ได้มีการขยายพื้นที่ให้เช่าผ่านโครงการ Warehouse Farm นับตั้งแต่ปี 2554 เป็นต้นมา

  โดยกลุ่มบริษัทฯ
  ได้มีแผนการที่จะจำหน่ายสินทรัพย์อันได้แก่คลังสินค้าและศูนย์กระจายสินค้าที่มีแผนกยาและเวชภัณฑ์ของบริษัท
  ดีเคเอสเอช (ประเทศไทย) จำกัด เป็นผู้เช่าหลักให้แก่กองทุนรวมฯ ในช่วงต้นปี 2556
  ส่งผลให้รายได้ค่าเช่าและบริการและสัดส่วนรายได้ค่าเช่าและบริการจากบริษัท ดีเคเอสเอช
  (ประเทศไทย) จำกัด ต่อรายได้ค่าเช่าและบริการรวมของกลุ่มบริษัทฯ ลดลงอย่างมีนัยสำคัญ
  โดยกลุ่มบริษัทฯ
  มีเป้าหมายที่จะนำเงินที่ได้จากการขายทรัพย์สินดังกล่าวไปใช้ลงทุนในการขยายโครงการในอนาคตต่อไปซึ่งจะทำให้กลุ่มบริษัทฯมีการขยายฐานลูกค้าอย่างต่อเนื่องและลดความเสี่ยงจากการพึ่งพารายได้ของลูกค้ารายใดเพียงรายเดียว

1.5 ความเสี่ยงจากการพึ่งพิงบริษัทผู้รับเหมาก่อสร้าง (Contractor) น้อยราย

  เนื่องจากธุรกิจหลักของกลุ่มบริษัทฯ คือ การพัฒนาโครงการฯ เพื่อให้เช่าและจำหน่าย
  โดยบริษัทในกลุ่ม บริษัทฯ จะว่าจ้างบริษัทผู้รับเหมาก่อสร้างตามสัญญาการจ้างเหมาเบ็ดเสร็จ
  (Turnkey contract) เพื่อทำการก่อสร้างตามแบบที่บริษัทในกลุ่มบริษัทฯ
  ได้ตกลงร่วมกันกับลูกค้า โดยที่ผ่านมา กลุ่มบริษัทฯ
  ได้มีกระบวนการพิจารณาบริษัทผู้รับเหมาที่มีชื่อเสียงต่างๆ ตามข้อกำหนดคุณสมบัติที่กลุ่มบริษัทฯ
  ได้กำหนดไว้ เพื่อมาเป็นรายชื่อที่ผ่านการคัดเลือกเบื้องต้นในการประมูลงาน
  อย่างไรก็ตามบริษัทผู้ร้บเหมาก่อสร้างที่กลุ่มบริษัทฯ
  ตัดสินใจว่าจ้างในช่วงระยะเวลาดังกล่าวคือบริษัท บี.เอส.วาย. คอนสตรัคชั่น จำกัด
  ให้เป็นผู้รับเหมาก่อสร้างเกือบทุกโครงการ
  เนื่องจากการพิจารณาคัดเลือกตามเกณฑ์ของกลุ่มบริษัทฯ ในด้าน คุณภาพงาน ต้นทุนค่าก่อสร้าง
  ความเชี่ยวชาญและประสบการณ์ ความสามารถในการส่งมอบโครงการที่ตรงตามเวลา
  ตลอดจนบริการภายหลังการขายที่ดี รวมทั้งการตัดสินใจเลือกของลูกค้าเอง
  โดยเฉพาะอย่างยิ่งสำหรับโครงการประเภท Built-to-Suit
  ที่ผู้เช่ามีส่วนร่วมในการคัดเลือกบริษัทผู้รับเหมาก่อสร้าง
  ดังนั้นจึงอาจมีความเสี่ยงจากการที่กลุ่มบริษัทฯ มีการพึ่งพิงความสามารถของบริษัท บี.เอส.วาย.
  คอนสตรัคชั่น จำกัดในการพัฒนาโครงการต่างๆ ของกลุ่มบริษัทฯ

  อย่างไรก็ตาม กลุ่มบริษัทฯ ไม่ได้มีนโยบายว่าจ้าง บริษัท บี.เอส.วาย. คอนสตรัคชั่น
  จำกัดโดยเฉพาะ และยังเปิดโอกาสที่จะร่วมมือกับผู้รับเหมาก่อสร้างรายอื่นๆ ที่มีมาตรฐานสูง
  โดยได้มีการคัดสรรบริษัทผู้รับเหมาก่อสร้างที่เป็นระบบและมีความโปร่งใสผ่านทางการเปิดประมูลเพื่อคัดเลือกผู้รับเหมาที่เหมาะสมสำหรับแต่ละโครงการ
  เว้นแต่กรณีโครงการที่ลูกค้าโดยเฉพาะในรูปแบบ Built-to-Suit
  หรือลูกค้ากลุ่มเดิมได้กำหนดหรือคัดเลือกบริษัทผู้รับเหมาก่อสร้างไว้โดยเฉพาะเจาะจงแล้ว

  โดยในการประกอบธุรกิจของกลุ่มบริษัทฯ จำเป็นต้องมีองค์ประกอบหลายประการซึ่งรวมถึง
  แหล่งเงินทุน ความรู้ความเชี่ยวชาญในด้านการจัดหาทำเลที่ดิน
  การออกแบบและจัดวางแผนผังอาคาร ตลอดจนความสัมพันธ์อันดีกับลูกค้า เป็นต้น
  ซึ่งความสามารถในการพัฒนาโครงการที่มีคุณภาพระดับสูงของกลุ่มบริษัทฯ
  ไม่ได้เกิดจากการพึ่งพิงผู้รับเหมารายใดรายหนึ่ง แต่เป็นการผสมผสานสิ่งสำคัญในด้านต่างๆ
  และทำงานร่วมกันกับลูกค้า ผู้รับเหมา และหน่วยงานต่างๆที่เกี่ยวข้อง และที่ผ่านมา บริษัท
  บี.เอส.วาย. คอนสตรัคชั่น จำกัด ประกอบธุรกิจในฐานะผู้รับเหมาก่อสร้าง
  มีชื่อเสียงที่ได้รับการยอมรับอย่างกว้างขวางในอุตสาหกรรมมานานกว่า 20 ปี
  และมิได้มุ่งเน้นหรือมีความเชี่ยวชาญที่จะเข้ามาประกอบธุรกิจแข่งขันกับกลุ่มบริษัทฯ รวมถึงบริษัท
  บี.เอส.วาย. คอนสตรัคชั่น จำกัด ก็ไม่ได้เป็นบุคคลที่เกี่ยวข้องกันกับกลุ่มบริษัทฯ และกลุ่มบริษัทฯ
  มีความสัมพันธ์ที่ดีในฐานะพันธมิตรทางธุรกิจที่สำคัญ

  นอกจากนี้บริษัทฯ มีการจัดทำบันทึกข้อตกลงความร่วมมือกับ บริษัท บี.เอส.วาย. คอนสตรัคชั่น
  จำกัด ลงวันที่ 22 มีนาคม 2555
  เพื่อกำหนดข้อตกลงความร่วมมือทางธุรกิจโดยกำหนดกรอบความร่วมมือในการพัฒนาผลิตภัณฑ์ทั้งในด้านคุณภาพและราคาที่สามารถตอบสนองความต้องการของลูกค้า
  และแข่งขันได้อย่างมีประสิทธิภาพเหนือคู่แข่ง ตลอดจนกำหนดข้อตกลงในการนำองค์ความรู้ไปใช้
  โดยได้มีการกำหนดผลิตภัณฑ์ ข้อมูลทางเทคนิค และ/หรือองค์ความรู้ (Know-How)
  ที่เกี่ยวข้องและเป็นประโยชน์ต่อการก่อสร้างอาคารคลังสินค้า ศูนย์กระจายสินค้า หรือโรงงาน
  ที่พัฒนาขึ้นเป็นกรรมสิทธิ์ร่วมกันของบริษัทฯ และบริษัท บี.เอส.วาย. คอนสตรัคชั่น จำกัด
  รวมทั้งบริษัท บี.เอส.วาย. คอนสตรัคชั่น จำกัดตกลงที่จะเข้าร่วมประมูลงานโครงการประเภท
  Built-to-Suit เมื่อบริษัทฯ ร้องขอ ตลอดจนบริษัท บี.เอส.วาย. คอนสตรัคชั่น จำกัด
  จะไม่นำข้อมูลทางเทคนิค และองค์ความรู้ต่างๆ ที่พัฒนาขึ้นร่วมกับบริษัทฯ ไปเปิดเผย
  หรือนำไปใช้กับงานก่อสร้างของคู่แข่งทางธุรกิจของบริษัทฯ
  หรือเข้าทำสัญญาความร่วมมือในลักษณะเดียวกันนี้กับคู่แข่งทางธุรกิจของบริษัทฯ
  โดยมิได้รับความยินยอมจากบริษัทฯ ในทางกลับกัน การว่าจ้างผู้รับเหมาของกลุ่มบริษัทฯ
  ไม่ได้เป็นลักษณะผูกมัดกับบริษัทรับเหมาก่อสร้างรายใดรายหนึ่ง ดังนั้นกลุ่มบริษัทฯ
  สามารถว่าจ้างผู้รับเหมารายใดก็ได้ไม่จำเป็นต้องเป็นบริษัท บี.เอส.วาย คอนสตรัคชั่น จำกัด
  กลุ่มบริษัทฯ
  จึงสามารถที่จะร่วมงานกับบริษัทผู้รับเหมารายอื่นโดยสามารถนำองค์ความรู้ที่พัฒนาร่วมกันไปใช้เพื่อพัฒนาโครงการฯ
  ภายใต้มาตรฐานที่กลุ่มบริษัทฯ ได้กำหนดไว้เพื่อประโยชน์สูงสุดของกลุ่มบริษัทฯ
  และผู้เช่าโดยไม่ขัดกับข้อตกลงทางธุรกิจ

1.6 ความเสี่ยงจากนโยบายการจัดซื้อที่ดินเพื่อนำมาพัฒนาโครงการในอนาคต

  กลุ่มบริษัทฯ มีนโยบายในการจัดซื้อที่ดิน
  โดยมุ่งเน้นที่จะจัดหาที่ดินที่มีศักยภาพและสามารถนำมาพัฒนาโครงการได้ทันที
  หรือในอนาคตอันใกล้ ดังนั้นกลุ่มบริษัทฯ จึงไม่มีนโยบายในการซื้อที่ดินสะสม (Land Bank)
  ไว้เป็นจำนวนมากๆ
  โดยที่ยังไม่มีแผนการพัฒนารองรับหรือยังไม่มีความชัดเจนว่าจะมีผู้จะมาเช่าหรือไม่
  แต่เนื่องจากการแข่งขันที่เพิ่มสูงขึ้นจึงทำให้มีการแข่งขันเพื่อซื้อหรือเช่าที่ดินในทำเลที่ดีระหว่างผู้ประกอบการต่างๆ
  จึงอาจทำให้กลุ่มบริษัทฯ มีความเสี่ยงจากการที่ราคาที่ดินมีการปรับตัวสูงขึ้น หรือการที่กลุ่มบริษัทฯ
  จะไม่สามารถจัดซื้อที่ดินในทำเลที่ตั้งที่ต้องการภายใต้ต้นทุนที่ต้องการได้
  ซึ่งอาจส่งผลให้ต้นทุนในการพัฒนาโครงการฯ ของกลุ่มบริษัทฯ สูงขึ้น หรือ กลุ่มบริษัทฯ
  อาจตัดสินใจไม่ลงทุนเนื่องจากอัตราผลตอบแทนจากการลงทุนอาจจะไม่เป็นไปตามเกณฑ์ที่กลุ่มบริษัทฯ
  ได้กำหนดไว้

  อย่างไรก็ตาม กลุ่มบริษัทฯ
  มีการจัดทำแผนการสำรวจและจัดซื้อที่ดินให้สอดคล้องกับการนำไปพัฒนาโครงการฯ
  ของกลุ่มบริษัทฯ อย่างต่อเนื่อง ทั้งนี้กลุ่มบริษัทฯ ได้เล็งเห็นว่า
  การซื้อที่ดินสะสมไว้เป็นจำนวนมากๆ
  โดยไม่มีแผนการพัฒนารองรับนั้นหรือยังไม่มีความชัดเจนว่าจะมีผู้จะมาเช่าหรือไม่
  ไม่สอดคล้องกับแผนธุรกิจของกลุ่มบริษัทฯ
  รวมทั้งยังอาจก่อให้เกิดปัญหาสภาพคล่องทางการเงินต่อกลุ่มบริษัทฯ ได้ ดังนั้น กลุ่มบริษัทฯ
  จึงมุ่งเน้นการจัดซื้อที่ดินไว้ในปริมาณที่สอดคล้องกับแผนธุรกิจของกลุ่มบริษัทฯ
  โดยเป็นที่ดินที่สามารถนำมาพัฒนาโครงการได้ทันทีหรือในอนาคตอันใกล้
  หรือเป็นที่ดินที่มีการวางแผนร่วมกันกับลูกค้าสำหรับส่วนต่อขยายโครงการของลูกค้า
  และยังมีนโยบายในการลงทุนในสิทธิการเช่าที่ดินสำหรับที่ดินบางแปลง
  โดยคำนึงถึงการศึกษาความเป็นไปได้ของผลตอบแทนจากการลงทุนเป็นสำคัญ ซึ่งช่วยให้
  กลุ่มบริษัทฯ
  สามารถจัดหาที่ดินที่มีศักยภาพเพื่อนำมาพัฒนาโครงการในทำเลที่ตั้งที่ได้ตกลงร่วมกันกับผู้เช่าได้ดีกว่าการสะสมที่ดินดังเช่นผู้ประกอบการรายอื่นๆ
  ตลอดจนมีความยืดหยุ่นในการที่จะรองรับการขยายธุรกิจของผู้เช่า
  และสามารถควบคุมราคาต้นทุนที่ดินให้อยู่ในระดับที่เหมาะสม

1.7 ความเสี่ยงจากความผันผวนของรายได้จากการขายทรัพย์สินให้แก่กองทุนรวมฯ

  เนื่องจากรายได้หลักของกลุ่มบริษัทฯ ประกอบไปด้วยรายได้จากการให้เช่าและบริการ
  และรายได้จากการขายอสังหาริมทรัพย์
  ดังนั้นหากในช่วงปีใดปีหนึ่งกลุ่มบริษัทฯไม่มีการขายทรัพย์สินเข้ากองทุนรวมฯ
  รายได้รวมและผลกำไรของกลุ่มบริษัทฯ อาจมีความผันผวนได้ อาทิเช่น รายได้รวมของบริษัทฯ
  ในรอบปีบัญชี 2553 ลดลงจาก 169.7 ล้านบาท (ประกอบด้วยกำไรจากการขายทรัพย์สินจำนวน
  126.4 ล้านบาท คิดเป็นรายได้จากการขายทรัพย์สินจำนวน 1,274.6 ล้านบาท) เป็น 107.5
  ล้านบาท ในรอบปีบัญชี 2554 (งบเฉพาะบริษัท) เนื่องจากการขายทรัพย์สินเข้ากองทุนรวมฯ
  ต้องเลื่อนออกไปจากเหตุการณ์มหาอุทกภัยในช่วงเดือนตุลาคม 2554 อย่างไรก็ตาม
  การขายทรัพย์สินเข้ากองทุนรวมฯได้ดำเนินการเป็นผลสำเร็จในเดือน กุมภาพันธ์ 2555
  รวมทั้งบริษัทฯ ได้มีการปรับวิธีการบันทึกบัญชีการขายทรัพย์สินให้แก่กองทุนรวมฯ
  โดยบันทึกเป็นรายได้จากการขายทรัพย์สินทั้งจำนวน
  แทนการบันทึกเฉพาะกำไรจากการขายทรัพย์สิน ส่งผลให้ในงบการเงินรวมสำหรับปี สิ้นสุดวันที่
  31 ธันวาคม 2555 ของบริษัทฯ มีรายได้รวม 2,213.4 ล้านบาท
  (คิดเป็นรายได้จากการขายทรัพย์สิน จำนวน 1,808.9 ล้านบาท)
  ทั้งนี้การขายทรัพย์สินให้แก่กองทุนรวมฯ
  จำเป็นต้องได้รับมติเห็นชอบจากผู้ถือหน่วยลงทุนของกองทุนรวมฯ โดยบริษัทฯ
  ซึ่งเป็นผู้ถือหน่วยลงทุนของกองทุนรวมฯ จะไม่สามารถออกเสียงในกรณีนี้ได้ เนื่องจากบริษัทฯ
  เป็นผู้มีส่วนได้เสีย
  ดังนั้นจึงอาจจะมีความเสี่ยงในเรื่องความผันผวนของรายได้หากกลุ่มบริษัทฯไม่สามารถจำหน่ายทรัพย์สินให้แก่กองทุนรวมฯ
  ได้

  อย่างไรก็ตามกลุ่มบริษัทฯ มีนโยบายที่ชัดเจนในการขายทรัพย์สินเข้ากองทุนรวมฯ อย่างต่อเนื่อง
  ซึ่งกลุ่มบริษัทฯ คาดว่าจะมีการรับรู้รายได้ในลักษณะนี้เป็นประจำ
  ในสัดส่วนที่เหมาะสมและสอดคล้องกับนโยบายการลงทุนของกลุ่มบริษัทฯ
  ด้วยคุณภาพของโครงการของกลุ่มบริษัทฯ ผลตอบรับที่ดีจากนักลงทุนของกองทุนรวมฯ ที่ผ่านมา
  และผลประโยชน์ร่วมกันของกลุ่มบริษัทฯ และนักลงทุนในการขาย/
  ให้เช่าทรัพย์สินให้แก่กองทุนรวมฯ เพื่อสร้างมูลค่าเพิ่มของผลตอบแทนให้แก่ผู้ลงทุนในกองทุนรวมฯ
  และการขยายขนาดของกองทุนรวมฯ ส่งผลให้กองทุนรวมฯ
  มีสภาพคล่องที่มากขึ้นซึ่งจะส่งผลดีต่อราคาซื้อขายกองทุนรวมฯ
  ในตลาดรองเนื่องจากเป็นการขยายฐานของนักลงทุน กลุ่มบริษัทฯ
  จึงมีความมั่นใจว่าการขายทรัพย์สินให้แก่กองทุนรวมฯ
  จะสามารถทำได้อย่างต่อเนื่องและกลุ่มบริษัทฯ
  ยังมีการพิจารณาโอกาสในการขายทรัพย์สินให้แก่ผู้สนใจรายอื่นนอกจากกองทุนรวมฯ เช่น
  ผู้เช่าของโครงการฯ หรือนักลงทุนรายอื่น เป็นต้น

1.8 ความเสี่ยงจากการทำธุรกิจแข่งขันกับกองทุนรวมฯ

  เนื่องจากรายได้หลักของกองทุนรวมฯ มาจากการให้เช่าทรัพย์สินที่กองทุนรวมฯ
  เข้าลงทุนซึ่งเป็นโครงการฯ ที่มีลักษณะใกล้เคียงกันกับโครงการฯ ที่กลุ่มบริษัทฯ เป็นผู้พัฒนา
  รวมถึงบริษัทฯ ยังเป็นผู้บริหารในการนำทรัพย์สินออกให้เช่าให้กับกองทุนรวมฯ
  ดังนั้นจึงอาจมีความเสี่ยงจากความขัดแย้งของผลประโยชน์ระหว่างกลุ่มบริษัทฯ และกองทุนรวมฯ
  ในกรณีที่ทั้งกลุ่มบริษัทฯ และกองทุนรวมฯ มีพื้นที่ว่างที่เป็นที่ต้องการของลูกค้าในลักษณะเดียวกัน
  ในพื้นที่ใกล้กัน ในเวลาใกล้เคียงกันเนื่องจากกลุ่มบริษัทฯ
  จะต้องเสนอทรัพย์สินของกองทุนรวมฯให้แก่ผู้ที่สนใจก่อน ซึ่งเป็นไปตามข้อตกลงที่บริษัทฯ
  จะไม่แข่งขันกับกิจการกองทุนรวมฯ ในรัศมี 20 กิโลเมตรจากทรัพย์สินของกองทุนรวมฯ
  ตลอดระยะเวลาที่บริษัทฯ ยังคงปฏิบัติหน้าที่เป็นผู้บริหารอสังหาริมทรัพย์ของกองทุนรวมฯ

  อย่างไรก็ตาม โดยปกติลูกค้าที่ต้องการพื้นที่โครงการฯ
  จะพิจารณาตัดสินใจเลือกจากความต้องการของตนเองเป็นหลักโดยมีหลักเกณฑ์ในการเลือก เช่น
  ทำเลที่ตั้ง ขนาด ลักษณะเฉพาะ และกรอบระยะเวลา
  ประกอบกับรูปแบบการเช่าส่วนใหญ่ทั้งของกลุ่มบริษัทฯ และกองทุนรวมฯ
  จะเป็นสัญญาการเช่าระยะยาว รวมทั้งผู้เช่าส่วนใหญ่จะต้องลงทุนติดตั้งอุปกรณ์
  และมีการจ้างแรงงานในพื้นที่ ซึ่งทำให้เกิดต้นทุนการย้ายสถานที่
  นอกจากนั้นโอกาสที่พื้นที่เช่าของกองทุนรวมฯ
  จะว่างจากการที่ผู้เช่าเดิมไม่ต่อสัญญาเช่ายังมีค่อนข้างต่ำเนื่องจากผู้เช่าของกองทุนรวมฯ
  ทั้งหมดในปัจจุบันเช่าโครงการฯ ในลักษณะ Built-to-Suit

  โดยในกรณีที่มีการแข่งขันระหว่างกลุ่มบริษัทฯ และกองทุนรวมฯ
  การแข่งขันจะเป็นไปอย่างโปร่งใสตามแบบการค้าปกติ (arm-length basis)
  ผู้บริหารของกลุ่มบริษัทฯ
  ทั้งในฐานะทีมงานผู้พัฒนาโครงการเพื่อให้เช่าและในฐานะผู้บริหารดูแลทรัพย์สินของกองทุนรวมฯ
  มีความตั้งใจอย่างยิ่งที่จะทำให้ทั้งกลุ่มบริษัทฯ และกองทุนรวมฯ เติบโตคู่กันไปอย่างยั่งยืน

1.9 ความเสี่ยงจากภัยธรรมชาติ และอุบัติภัย

  การเกิดภัยธรรมชาติและอุบัติภัยอาจสร้างความเสียหายต่อทรัพย์สินของกลุ่มบริษัทฯ
  รวมทั้งอาจก่อให้เกิดความสูญเสียแก่ชีวิตและทรัพย์สินของพนักงานที่ปฏิบัติงานในโครงการต่างๆ
  ของกลุ่มบริษัทฯ อย่างประเมินค่ามิได้ ตลอดจนการที่โครงการฯ ส่วนใหญ่ของกลุ่มบริษัทฯ
  ได้ให้เช่าแก่บริษัทลูกค้าในกลุ่มธุรกิจที่จัดเก็บสินค้าประเภทที่เกิดความเสียหายได้ง่ายจากน้ำท่วม
  เช่น ยา เวชภัณฑ์ สินค้าอุปโภคบริโภค เป็นต้น ทำให้อาจมีความเสี่ยงต่อธุรกิจของผู้เช่า/
  ลูกค้าของกลุ่มบริษัทฯ หากเกิดเหตุการณ์ภัยธรรมชาติโดยเฉพาะอย่างยิ่งเหตุการณ์น้ำท่วม
  ซึ่งอาจส่งผลกระทบอย่างมีนัยสำคัญต่อการดำเนินธุรกิจของกลุ่มบริษัทฯ

  ที่ผ่านมากลุ่มบริษัทฯ ได้ตระหนักถึงความเป็นไปได้ของความเสี่ยงเหล่านี้ กลุ่มบริษัทฯ
  จึงให้ความสำคัญอย่างยิ่งในการเลือกทำเลที่ตั้งของโครงการฯ
  การจัดให้มีระบบรักษาความปลอดภัยที่เหมาะสมตลอดจนได้มีการออกแบบให้ถนนในโครงการสูงกว่าระดับถนนสาธารณะหลักหน้าโครงการหรือระดับน้ำท่วมสูงสุดในรอบระยะเวลา
  30 ปีในท้องที่นั้นๆ (แล้วแต่ระดับใดจะสูงกว่า) ประมาณ 30 - 50 เซนติเมตร
  และออกแบบโครงการฯ ของกลุ่มบริษัทฯ ให้มีพื้นอาคารยกสูงกว่าระดับถนนในโครงการประมาณ
  0.8 – 1.5 เมตร รวมถึงอาคารโครงการฯ ต่างๆ ของกลุ่มบริษัทฯ
  ยังได้รับการออกแบบให้สามารถสร้างแนวป้องกันน้ำท่วมได้ในระดับสูงประมาณ 2
  เมตรจากระดับพื้นอาคาร ดังจะเห็นได้จากการที่ไม่มีโครงการของกลุ่มบริษัทฯ
  ได้รับความเสียหายร้ายแรงจากเหตุการณ์มหาอุทกภัยในช่วงเดือนตุลาคม 2554 ที่ผ่านมา
  ซึ่งรวมถึงโครงการคลังสินค้าที่ตั้งอยู่บริเวณนิคมอุตสาหกรรมบางปะอิน จังหวัดพระนครศรีอยุธยา
  ซึ่งเป็นพื้นที่ที่ได้รับผลกระทบจากอุทกภัย จากการประเมิน
  ไม่พบผลกระทบที่มีนัยสำคัญทั้งในแง่ความเสียหายต่ออสังหาริมทรัพย์และความเสียหายจากการสูญเสียค่าเช่าเนื่องจากยังสามารถเรียกเก็บค่าเช่าได้ครบถ้วนตามสัญญา
  และผู้เช่ามิได้มีแนวโน้มในการย้ายคลังสินค้าหรือยกเลิกสัญญาเช่าแต่อย่างใด

  นอกจากนี้โครงการฯ ให้เช่าทั้งหมดของกลุ่มบริษัทฯ
  นั้นกระจายอยู่ในทำเลที่แตกต่างกันจึงทำให้เกิดการกระจายความเสี่ยงในเชิงพื้นที่ตั้ง
  รวมทั้งกลุ่มบริษัทฯ
  เองก็ได้ทำประกันภัยที่ครอบคลุมความเสียหายที่เกิดจากภัยธรรมชาติและอุบัติภัยไว้สำหรับทุกโครงการของกลุ่มบริษัทฯ
  โดยดำเนินการทำประกันภัยความเสี่ยงทุกชนิด (All Risk Insurance)
  ซึ่งครอบคลุมความเสี่ยงทุกประเภท แม้ว่าภายหลังจากเหตุการณ์น้ำท่วมเมื่อปลายปี 2554
  บริษัทประกันภัยได้มีการจำกัดวงเงินชดเชยกรณีความเสียหายจากน้ำท่วมโดยมีการกำหนดวงเงินชดเชยความเสียหายเป็นรายโครงการซึ่งจะแตกต่างกันตามทำเลที่ตั้งของโครงการ
  จึงส่งผลให้กลุ่มบริษัทฯ จะต้องเป็นผู้รับผิดชอบค่าใช้จ่ายในการซ่อมแซมโครงการฯ
  ที่ได้รับผลกระทบจากน้ำท่วม หากเกิดความเสียหายเกินกว่าวงเงินที่บริษัทประกันภัยได้กำหนดไว้
  กลุ่มบริษัทฯ ยังเชื่อมั่นว่ากลุ่มบริษัทฯ
  ได้มีการวางแผนและกำหนดมาตรการป้องกันความเสียหายจากอุทกภัยเป็นอย่างดี
  ดังนั้นโอกาสที่จะเกิดเหตุอุทกภัยร้ายแรงกับโครงการฯ ของกลุ่มบริษัทฯ
  จนเกินวงเงินชดเชยความเสียหายจึงมีค่อนข้างจำกัด

1.10 ความเสี่ยงจากความผันผวนของอัตราดอกเบี้ย

  การดำเนินธุรกิจของกลุ่มบริษัทฯ ต้องใช้เงินลงทุนสูง โดยกลุ่มบริษัทฯ
  มียอดเงินกู้ที่ยังไม่ครบกำหนดใน 1 ปีจากสถาบันการเงิน ณ วันที่ 31 ธันวาคม 2554 จำนวน
  1,336.2 ล้านบาท และ ณ วันที่ 31 ธันวาคม 2555 จำนวน 2,603.6 ล้านบาท
  ซึ่งเงินกู้ยืมทั้งหมดจะมีการคิดอัตราดอกเบี้ยแบบลอยตัว (Floating interest rate)
  ดังนั้นหากอัตราดอกเบี้ยในตลาดปรับตัวสูงขึ้น กลุ่มบริษัทฯ ก็จะมีภาระในการจ่ายดอกเบี้ยที่สูงขึ้น
  ซึ่งจะมีผลกระทบทำให้กำไรของกลุ่มบริษัทฯ ลดลง

  อย่างไรก็ตาม อัตราดอกเบี้ยเงินกู้ของกลุ่มบริษัทฯ
  ที่กู้ยืมจากสถาบันการเงินส่วนใหญ่ในปัจจุบันอยู่ในอัตราไม่เกินกว่าอัตราดอกเบี้ยเงินกู้สำหรับลูกค้าชั้นดี
  (Minimum Lending Rate หรือ MLR) ของสถาบันการเงินนั้นๆ
  ประกอบกับการที่แผนการจัดหาเงินทุนเพื่อพัฒนาโครงการฯ ของกลุ่มบริษัทฯ
  นั้นไม่ได้พึ่งพิงการใช้เงินกู้จากสถาบันทางการเงินเพียงอย่างเดียว แต่กลุ่มบริษัทฯ
  ยังได้มีนโยบายจัดหาเงินทุนและระดมทุนจากแหล่งเงินทุนอื่นๆ อย่างสมดุล
  โดยเฉพาะส่วนการระดมทุนผ่านทางตลาดหลักทรัพย์
  และจากการจำหน่ายทรัพย์สินผ่านกองทุนรวมฯ
  ซึ่งจะเป็นแหล่งเงินทุนสำคัญที่นำมาใช้ในการลงทุนในอนาคต และด้วยบริษัทฯ
  เป็นบริษัทจดทะเบียนในตลาดหลักทรัพย์แห่งประเทศไทย กลุ่มบริษัทฯ
  จะสามารถเพิ่มช่องทางการระดมทุนผ่านตลาดทุนได้

1.11 ความเสี่ยงจากการเปลี่ยนแปลงทางเศรษฐกิจ การเมืองภายในประเทศ
และปัจจัยมหภาคอื่นๆ

  เนื่องจากลูกค้าของกลุ่มบริษัทฯ ส่วนใหญ่เป็นบริษัทข้ามชาติ
  ดังนั้นการเปลี่ยนแปลงทางเศรษฐกิจทั้งในระดับประเทศ
  และระดับโลกจึงส่งผลกระทบต่อกลุ่มลูกค้าและรายได้ของกลุ่มบริษัทฯ ดังเช่น
  วิกฤตการณ์การเงินโลกหรือการชะลอตัวของเศรษฐกิจโลกในปี 2553 ถึงปี 2554
  อาจทำให้กลุ่มลูกค้าปรับลดการผลิต หรือชะลอแผนการลงทุนในต่างประเทศ
  หรือการรวมกลุ่มประชาคมเศรษฐกิจอาเซียน (ASEAN Economic Community : AEC) ในปี
  2558
  ที่มุ่งเน้นให้เกิดการเคลื่อนย้ายเงินลงทุนและภาคแรงงานได้อย่างเสรีมากขึ้นนั้นอาจทำให้ในอนาคต
  กลุ่มลูกค้าปัจจุบันและกลุ่มลูกค้าเป้าหมาย
  ตัดสินใจย้ายฐานการผลิตและการลงทุนไปในประเทศที่ทำให้กลุ่มลูกค้ามีประสิทธิภาพในการแข่งขันที่สูงขึ้น
  รวมถึงเหตุการณ์ความไม่แน่นอนทางการเมืองภายในประเทศ เช่น
  เหตุการณ์ความวุ่นวายทางการเมืองในปี 2553 ที่อาจส่งผลกระทบในเชิงลบต่อภาพลักษณ์
  ความสนใจและความมั่นใจของกลุ่มลูกค้าในการเข้ามาลงทุนในประเทศไทย นอกจากนี้
  การเปลี่ยนแปลงคณะรัฐบาล หรือคณะทำงานที่เกี่ยวข้องที่บ่อยครั้ง
  ทำให้เกิดความไม่ต่อเนื่องและไม่แน่นอนทางด้านนโยบาย ซึ่งกลุ่มบริษัทฯ
  อาจมีความเสี่ยงที่จะได้รับผลกระทบ
  โดยเฉพาะในส่วนของนโยบายที่เกี่ยวข้องกับการส่งเสริมการลงทุน การพัฒนาพื้นที่อุตสาหกรรม
  เป็นต้น

  แต่อย่างไรก็ตาม
  ประเทศไทยยังเป็นแหล่งลงทุนที่น่าสนใจของต่างประเทศที่จะเข้ามาทำธุรกิจในภูมิภาคเอเชียตะวันออกเฉียงใต้
  โดยสังเกตเห็นได้จากสัดส่วนการลงทุนจากต่างประเทศ (Foreign Direct Investment :
  FDI) ที่เข้ามาในประเทศไทยในปี 2554 ที่ยังคงเป็นสัดส่วนที่สูงถึงร้อยละ 21.0
  ซึ่งสูงเป็นอันดับ 2 ในเอเชีย (ที่มา: ศูนย์วิจัยกสิกรไทย)
  สาเหตุที่ประเทศไทยยังคงเป็นแหล่งการลงทุนที่น่าสนใจ
  เนื่องจากประเทศไทยมีแรงงานที่มีคุณภาพมากกว่าและอัตราค่าจ้างไม่สูงมากนัก
  เมื่อเปรียบเทียบกับยุโรปและสหรัฐอเมริการวมถึงประเทศอื่นๆ ในภูมิภาคเอเชีย
  รวมถึงยังมีโครงสร้างพื้นฐาน นั่นคือระบบสาธารณูปโภคที่พร้อม
  และถึงแม้ประเทศไทยจะเผชิญกับภัยธรรมชาติในปี 2554
  ภาพรวมการลงทุนประเทศไทยก็ยังสามารถขยายตัวได้
  โดยมียอดการยื่นขอรับการส่งเสริมการลงทุนปรับเพิ่มขึ้นโดยประมาณร้อยละ 50.0 เมื่อเทียบกับปี
  2553 (ที่มา: BOI) ขณะเดียวกันภาวะความไม่แน่นอนทางเศรษฐกิจ
  กลับส่งผลกระทบในเชิงบวกให้กับธุรกิจของกลุ่มบริษัทฯ
  เนื่องจากบริษัทส่วนใหญ่จำเป็นต้องลดภาระต้นทุนในการดำเนินงานจึงส่งผลให้การตัดสินใจเช่า
  หรือ outsource
  ธุรกิจที่ไม่ใช่กิจกรรมหลักขององค์กรเป็นทางเลือกที่ดีในช่วงสภาวะการณ์ดังกล่าว
  ดังจะเห็นได้ว่าภายใต้สถานการณ์ที่มีความไม่แน่นอนทางเศรษฐกิจและการเมืองภายในประเทศ
  กลุ่มบริษัทฯ ก็ยังคงสามารถประมูลงานและเติบโตอย่างต่อเนื่องโดยกลุ่มบริษัทฯ
  มีอัตราการเติบโตโดยเฉลี่ยของพื้นที่ภายใต้การบริหารจัดการของกลุ่มบริษัทฯ
  ซึ่งรวมพื้นที่ของกองทุนรวมฯสูงถึง ร้อยละ 38.2 ในระหว่างปี 2549 ถึงสิ้น ปี 2555*
  และยังมีแนวโน้มการเติบโตที่ชัดเจนอย่างต่อเนื่อง

  * หมายเหตุ: อัตราการเติบโตโดยเฉลี่ยคำนวณจากพื้นที่ภายใต้การบริหารจัดการที่กลุ่มบริษัทฯ
  พัฒนาในปี 2549 ซึ่งเท่ากับ 88,913.0 ตารางเมตรและพื้นที่ ณ สิ้นปี 2555 ซึ่งเท่ากับ
  505,051 ตารางเมตร (รวมพื้นที่ของกองทุนรวมฯ)
  และหากคำนวณอัตราการเติบโตโดยเฉลี่ยของพื้นที่จากประมาณการพื้นที่ที่กลุ่มบริษัทฯ
  เป็นผู้บริหารจัดการซึ่งรวมพื้นที่รอการพัฒนาทั้งที่มีผู้เช่าแล้วและยังไม่มีผู้เช่า ณ สิ้นปี 2555
  เท่ากับ 856,551 ตารางเมตรซึ่งคิดเป็นอัตราการเติบโตร้อยละ 45.9

2. ความเสี่ยงด้านการบริหารจัดการ

2.1 ความเสี่ยงจากการมีผู้ถือหุ้นรายใหญ่ที่มีอิทธิผลต่อการกำหนดนโยบายการบริหารงาน

  กลุ่มตระกูลอนันตประยูร โดยคุณสมยศและคุณจรีพร อนันตประยูร
  รวมถึงนิติบุคคลที่ตระกูลอนันตประยูรเป็นผู้ถือหุ้นใหญ่ โดย ณ วันที่ 22 มกราคม 2556
  ถือหุ้นในบริษัทฯ รวมกันในสัดส่วนประมาณ ร้อยละ 66.86
  ของจำนวนทุนเรียกชำระแล้วทั้งหมดภายหลังการเสนอขายหุ้นสามัญในครั้งนี้และตระกูลอนันตประยูร
  ยังดำรงตำแหน่งเป็นผู้บริหารและกรรมการผู้มีอำนาจลงนามของบริษัทฯ ด้วย
  จึงทำให้ผู้ถือหุ้นใหญ่ดังกล่าวมีอำนาจในการควบคุมการบริหารจัดการบริษัทฯ
  รวมถึงสามารถควบคุมเสียงของที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
  หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  ยกเว้นเรื่องที่กฎหมายหรือข้อบังคับของบริษัทกำหนดให้ต้องได้รับเสียง 3 ใน 4
  ของที่ประชุมผู้ถือหุ้นดังนั้นจึงเป็นการยากที่ผู้ถือหุ้นรายอื่นสามารถรวบรวมคะแนนเสียงเพื่อตรวจสอบและถ่วงดุลเรื่องที่กลุ่มผู้ถือหุ้นรายใหญ่เสนอได้

  อย่างไรก็ตาม ด้วยโครงสร้างการจัดการของบริษัทฯ ซึ่งประกอบด้วยคณะกรรมการ
  และคณะกรรมการย่อยรวม 2 ชุด ได้แก่ คณะกรรมการตรวจสอบ และ คณะกรรมการบริหาร
  โดยคณะกรรมการแต่ละชุดจะมีการกำหนดขอบเขตอำนาจหน้าที่อย่างชัดเจน ทำให้บริษัทฯ
  มีความโปร่งใสของการบริหารจัดการและมีระบบที่ตรวจสอบได้

  อีกทั้งบริษัทฯ ได้แต่งตั้งกรรมการอิสระทั้งหมด 3 ท่าน ซึ่งกรรมการอิสระทั้ง 3
  ท่านดำรงตำแหน่งกรรมการตรวจสอบ
  เพื่อเป็นกลไกในการตรวจสอบการดำเนินงานของคณะกรรมการบริษัท นอกจากนั้น
  คณะกรรมการของบริษัท มีกรรมการที่ไม่ใช่ตระกูลอนันตประยูร จำนวน 7 ท่าน จากทั้งหมด 9
  ท่าน จึงสามารถพิจารณากลั่นกรองการเสนอเรื่องต่างๆ
  ที่จะพิจารณาเข้าสู่ที่ประชุมผู้ถือหุ้นได้ระดับหนึ่ง นอกจากนั้นแล้ว บริษัทฯ
  ได้มีแนวปฏิบัติที่คณะกรรมการกำหนดกรณีที่มีการทำรายการระหว่างกัน
  หรือรายการที่เกี่ยวโยงกับกรรมการ หรือผู้ถือหุ้นรายใหญ่ หรือผู้มีอำนาจควบคุมภายในกิจการ
  รวมทั้งบุคคลที่อาจมีความขัดแย้ง โดยบุคคลดังกล่าวจะไม่มีอำนาจอนุมัติในการทำรายการนั้นๆ
  ซึ่งจะสามารถช่วยลดความเสี่ยงในข้อนี้ลงไปได้อีกด้วย

2.2 ความเสี่ยงจากการพึ่งพาบุคลากรที่มีความชำนาญ

  ธุรกิจของกลุ่มบริษัทฯ คือการให้บริการออกแบบ จัดหาและก่อสร้างพัฒนาโครงการฯ
  ให้เช่าซึ่งเป็นธุรกิจที่ต้องอาศัยความรู้ ความสามารถของบุคลากร โดยบุคลากรของกลุ่มบริษัทฯ
  จะมีบทบาทและหน้าที่ความรับผิดชอบที่สำคัญในแต่ละส่วนงาน อาทิเช่น
  การกำหนดกลยุทธ์ทางการตลาด การทำสัญญาและกำหนดราคา การจัดหาที่ดิน
  หรือการบริหารจัดการโครงการ เป็นต้น
  การสูญเสียบุคลากรเหล่านี้ย่อมส่งผลกระทบต่อความสามารถในการรับงานและผลการดำเนินงานของกลุ่มบริษัทฯ
  อย่างไรก็ตาม เนื่องจากบุคลากรหลักส่วนใหญ่จะเป็นกลุ่มผู้ถือหุ้นของกลุ่มบริษัทฯ
  ดังนั้นจึงมีแนวโน้มค่อนข้างต่ำที่จะลาออก หรือไปร่วมงานกับบริษัทคู่แข่ง รวมทั้งกลุ่มบริษัทฯ
  เองก็มีแผนการที่จะเพิ่มปริมาณบุคลากรผู้ชำนาญงานและเชื่อมั่นว่าการเข้าจดทะเบียนในตลาดหลักทรัพย์จะทำให้กลุ่มบริษัทฯ
  เป็นที่รู้จักอย่างกว้างขวางมากยิ่งขึ้น ซึ่งจะมีส่วนช่วยให้กลุ่มบริษัทฯ
  เป็นที่สนใจและสามารถดึงดูดผู้มีความสามารถให้มาร่วมงานกับกลุ่มบริษัทฯ ได้
  ตลอดจนกลุ่มบริษัทฯ เองก็มีนโยบายการบริหารทรัพยากรที่ดี
  และพยายามสร้างองค์ความรู้ให้อยู่กับองค์กรเพื่อลดการพึ่งพิงที่ตัวบุคคลและกำหนดให้มีมาตรการจูงใจต่างๆ
  ที่สอดคล้องและแข่งขันได้กับตลาดเพื่อลดความเสี่ยงดังกล่าว